**1. Általános anyakönyvi tájékoztató**

Az anyakönyv hatósági nyilvántartás. Állami anyakönyvezés 1895. október 1-jétől létezik. A korábbi anyakönyvi események egyházi nyilvántartásban szerepelnek.

 Magyarországon minden településen 1895. október 1-től történik az anyakönyvek vezetése (születés, házasság, haláleset), mely 2014. június 30-ig tartott. 2014. július 1-jét követően bevezetésre került az Elektronikus Anyakönyv, megszűnt a papír alapú anyakönyvek vezetése.

**Elektronikus Anyakönyvi Rendszer (EAK)**

A papír alapú anyakönyvezés 2014.07.01-től megszűnt Magyarországon, ezt követően csak az erre használatos elektronikus anyakönyvezési rendszeren (EAK) tudunk dolgozni és anyakönyvi iratot generálni, nyomtatni.

**Hogyan és mikor kerülök be az EAK rendszerébe?**

Az Elektronikus Anyakönyv (EAK) üresen, adatbázis nélkül indult el 2014-ben, az adatok anyakönyvi ügyintézéskor folyamatosan töltődnek be. E szerint, mikor – 2014. év július 1-hez képest- először anyakönyvi ügyet intéz vagy kivonatot kérelmez az ügyfél, az esemény helye szerinti anyakönyvvezető által bekerül az anyakönyvi eseménye az EAK rendszerébe. Mivel ez országosan használatos rendszer, az adatok bekerülése után minden anyakönyvvezető látja azokat, és tud kivonatot kiállítani.

(Például: Az érintett fél 2014. 07.01 előtt született Budapest 12. kerületben, a mai napon kivonatot szeretne kérni róla. 2014. július 1. óta még nem kért kivonatot.

Megoldás: Megkeresi a Budapest 12. kerületi anyakönyvvezetőt (mivel az érintett Budapest 12. kerületben született) személyesen, vagy lakóhelyén, vagy bármelyik anyakönyvvezetőt, és kéri, hogy rögzítse a születési eseményt az EAK-ban. Ha a kért adatok felkerültek a rendszerbe, a továbbiakban bármikor választok egy anyakönyvvezetőt, akitől kérem, hogy nyomtassa ki anyakönyvi kivonatot a születésről. A metódus házasság és haláleset kapcsán is azonos.)

**Mi az egyedi EAK azonosító számom?**

Aki már bekerült az elektronikus anyakönyvbe, kapott egy egyedi azonosító (EAK azonosító) számot, melyet a jövőben anyakönyvi folyószám helyett használunk az illető minden anyakönyvi eseményének (születés, házasság, halálozás) nyilvántartására.

**Általános információk:**

Illetékesség

A születést, a házasságkötést, a bejegyzett élettársi kapcsolat létesítését és a halálesetet az az anyakönyvvezető jegyzi be az anyakönyvbe, akinek illetékességi területén az történt.

 A mozgó járművön történt halálesetet annak a Polgármesteri Hivatalnak az anyakönyvvezetője jegyzi be az anyakönyvbe, akinek az illetékességi területén a holttestet a járműről leemelték.

A házasságkötés, valamint a bejegyzett élettársi kapcsolat anyakönyvezésére az az anyakönyvvezető illetékes, aki előtt a felek szándékukat bejelentik.

A magyar állampolgár bármelyik anyakönyvvezetőnél vagy bármely magyar konzuli tisztviselőnél előterjesztheti külföldön történt anyakönyvi eseményének hazai anyakönyvezése iránti kérelmét.

**2. Anyakönyvi kivonat kérelmek**

Az ügyfél az anyakönyvi kivonat személyesen és írásban, valamint elektronikus azonosítást (ügyfélkapu) követően elektronikus kapcsolattartás keretében is kérelmezheti.

 Kivonatok fajtái:

• születési

• házassági

• halotti

• bejegyzett élettársi kapcsolat

Az anyakönyvi kivonatot az érintett vagy az általa meghatalmazott személy kérheti. Kiskorú esetén szülője vagy a szülő által meghatalmazott személy részére állítható ki az okirat. Halotti anyakönyvi kivonat kiadható a hozzátartozó részére, vagy (bírósági, földhivatali, hagyatéki eljárásban) annak, akinek jogos érdeke fűződik a haláleset tényének igazolásához, amennyiben a kérelmező az érdeket igazolja.

Szükséges dokumentumok:

• személyazonosításra alkalmas okmány: érvényes személyazonosító igazolvány, útlevél vagy kártyaformátumú vezetői engedély

• lakcímigazolvány

• személyi azonosító igazolvány elvesztése esetén az erről szóló hivatalos bejelentés, azaz a rendőrség vagy okmányiroda által kiállított jegyzőkönyv

• amennyiben meghatalmazott jár el, úgy közokiratba vagy teljes bizonyító erejű magánokiratba foglalt (két tanú aláírásával ellátott) eredeti meghatalmazás

Az anyakönyv kutathatóságára (családfakutatással kapcsolatos anyakönyvi kivonatok kiadása) vonatkozó szabályokat az anyakönyvi eljárásról szóló 2010. évi I. törvény 93/A. §-a, valamint a 93/ B. §-a határozza meg.

A kivonat kiállítása illetékmentes.

Az anyakönyvi kivonat kiállítása iránti kérelem bármely település anyakönyvvezetőjénél benyújtható.